Nariadenie Komisie (ES) č. 668/2003
z 11. apríla 2003
o trvalom povolení doplnkovej látky v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú nariadením (ES) č. 1756/2002 [2], najmä na jej články 3 a 9d,
keďže:
(1) Smernica 70/524/EHS vyžaduje, že žiadnu doplnkovú látku nemožno uvádzať do obehu bez povolenia spoločenstva.
(2) Doplnkovú látku, ktorá už bola povolená na používanie v krmivách možno trvale povoliť, ak sú podmienky ustanovené v článku 3a smernice splnené.
(3) Enzýmový prípravok uvedený v tomto nariadení bol dočasne povolený po prvýkrát nariadením Komisie (ES) č. 1436/98 [3] podľa smernice Rady 93/113/ES [4], ďalej podľa priaznivého stanoviska Vedeckého výboru pre výživu zvierat (SCAN), najmä vzhľadom na bezpečnosť produktu. Dočasné povolenie tejto doplnkovej látky bolo predĺžené do 30. júna 2004 [5] podľa smernice 70/524/EHS.
(4) Výrobca predložil nové údaje na podporu žiadosti o povolenie enzýmového prípravku uvedeného v tomto nariadení bez časového obmedzenia.
(5) 4. decembra 2002 zaslal Vedecký výbor pre výživu zvierat priaznivé stanovisko o účinnosti enzýmového preparátu za podmienok ustanovených v prílohe.
(6) Vzhľadom na stanovisko Vedeckého výboru pre výživu zvierat z vyhodnotenia predloženej žiadosti o povolenie enzýmového prípravku vyplýva, že podmienky ustanovené v článku 3a smernice 70/524/EHS sú splnené. Preto tento prípravok by mal byť povolený na neobmedzenú dobu.
(7) Z vyhodnotenia žiadosti vyplýva, že sa vyžadujú určité postupy na ochranu pracovníkov pred účinkami z vystavovania sa doplnkovej látke uvedenej v prílohe. Avšak takáto ochrana by sa mala zabezpečiť uplatnením smernice Rady 89/391/EHS z 12. júna 1989 o zavádzaní opatrení na podporu zlepšovania bezpečnosti a ochrany zdravia pracovníkov pri práci [6].
(8) Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE
Článok 1
Prípravok patriaci do skupiny "Enzýmy", ako je uvedený v prílohe, sa povoľuje na používanie ako doplnková látka v krmivách za podmienok ustanovených v prílohe.
Článok 2
Toto nariadenie nadobúda účinnosť v tretí deň odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 11. apríla 2003